Meddelelse fra Kommissionen om ændring af retningslinjerne for et fællesskabsinitiativ vedrørende transeuropæisk samarbejde, der skal fremme en harmonisk og afbalanceret udvikling inden for det europæiske territorium - Interreg III

(2001/C 239/03)

1. Kommissionen for De Europæiske Fællesskaber besluttede den 23. august 2001 at ændre retningslinjerne for Interreg III-fællesskabsinitiativet(1) (i det følgende benævnt "retningslinjerne") i betragtning af den udvikling, der er sket for nylig.

2. Komitéen for Udvikling og Omstilling i Regionerne afgav positiv udtalelse om disse ændringer på mødet den 17. juli 2001.

3. Ændringerne vedrører a) grænseoverskridende samarbejde i Adriaterhavsområdet, b) Wiens deltagelse i eksterne grænseoverskridende samarbejdsprogrammer og c) mindre ændringer i listen over støtteberettigede områder for Interreg III B.

Grænseoverskridende samarbejde i Adriaterhavsområdet

Baggrund

4. I en erklæring fra Kommissionen, som er vedlagt retningslinjerne, hedder det, at "[n]år de politiske betingelser for at fremme Interreg III-samarbejdet mellem de italienske regioner og regionerne i tredjelandene ved Adriaterhavet er opfyldt, vil Kommissionen undersøge, hvilke metoder der er de bedst egnede til at fremme dette samarbejde med de andre samarbejdsinstrumenter".

5. I punkt 46 i retningslinjerne hedder det desuden, at "efter oprettelsen af et nyt EU-instrument for fred og genopbygning på Balkan vil Kommissionen, hvor det er relevant, undersøge mulighederne for at fremme koordinering af Interreg III med et sådant instrument under ordninger, der skal fastsættes til sin tid, især for de italienske Adriaterhavsregioner".

6. Med vedtagelsen af Rådets forordning (EF) nr. 2666/2000 af 5. december 2000 om bistand til Albanien, Bosnien-Hercegovina, Kroatien, Forbundsrepublikken Jugoslavien og Den Tidligere Jugoslaviske Republik Makedonien er der skabt et nyt fællesskabsinstrument for Balkan, og Kommissionen har derfor overvejet mulighederne for at fremme koordineringen mellem dette instrument og Interreg III.

7. I betragtning af oprettelsen af dette nye fiansielle instrument og den positive politiske udvikling i regionen mener Kommissionen, at Interreg III bør kunne yde støtte til grænseoverskridende samarbejde i Adriaterhavsområdet.

Ændring af retningslinjerne

8. Bilag I til retningslinjerne ændres, så det under overskriften "ITALIA" også kommer til at omfatte følgende NUTS III-områder: "Ancona; Ascoli Piceno; Campobasso; Chieti; Ferrara; Foggia; Forlì-Cesena; Macerata; Pesaro e Urbino; Pescara; Ravenna; Rimini; Rovigo; Teramo".

9. Desuden indsættes ordet "CARDS" efter ordet "Meda" i punkterne 7, 25, 36, 43, 45, 46 og 49 og i overskriften til afsnit VII.

Wiens deltagelse i eksterne grænseoverskridende samarbejdsprogrammer

Baggrund

10. Bilag I til retningslinjerne fastsætter, at Wien, Wiener Umland/Nordteil og Wiener Umland/Südteil er støtteberettigede områder inden for det grænseoverskridende samarbejde, men angiver ikke med hvem. I betragtning af disse områders økonomiske, geografiske og politiske betydning, når det gælder de grænseoverskridende forbindelser med nabolandene, er det vigtigt at få præciseret, hvilke lande de kan samarbejde med.

Da Wien, Wiener Umland/Nordteil og Wiener Umland/Südteil som sådanne vil deltage i flere grænseoverskridende samarbejdsprogrammer, bør Kommissionen kunne fastsætte de nærmere regler for denne deltagelse.

Ændring af retningslinjerne

11. Bilag I til retningslinjerne ændres således: under "ÖSTERREICH" erstattes følgende tekst: "Wien, Wiener Umland/Nordteil, Wiener Umland/Südteil" af: "Wien (samarbejde med Tjekkiet, Slovakiet og Ungarn), Wiener Umland/Nordteil (samarbejde med Tjekkiet og Slovakiet), Wiener Umland/Südteil (samarbejde med Slovakiet og Ungarn)".

12. I retningslinjernes punkt 35 indsættes efter første afsnit følgende nye afsnit: "For så vidt angår et i bilag I opført NUTS III-område, der deltager i flere grænseoverskridende samarbejdsprogrammer med lande omfattet af Phare-CBC, eller de i punkt 10, andet afsnit, omhandlede NUTS III-områders deltagelse i sådanne programmer, aftales de nærmere regler for denne deltagelse mellem Kommissionen og de bemyndigede myndigheder i medlemssterne efter aftale med de pågældende nabolande.".

Ændringer i listen over støtteberettigede områder for Interreg III B

Baggrund

13. Punkt 13, andet afsnit, i retningslinjerne giver medlemsstaterne mulighed for at anmode om behørigt begrundede ændringer af listen over støtteberettigede områder for Interreg III B som anført i bilag III til retningslinjerne. Kommissionen har modtaget og accepteret en række sådanne anmodninger. Bilag III må derfopr ajourføres.

Ændring af retningslinjerne

14. Bilag III til retningslinjerne ændres således:

Under Vesterhavsområdet, Sverige, tilføjes: "Kronobergs län, Skåne län".

Under Den nordlige periferi, Sverige, Tilføjes: "Gävleborgs län".

Under Den nordlige periferi, Finland, tilføjes: "Keski-Suomi" efter "Pohjois-Pohjanmaa".

Under Atlanterhavsområdet, Spanien, tilføjes: "Canarias, Sevilla, Cádiz".

Under Det vestlige Middelhav, Portugal, tilføjes: "Alentejo".

(1) EFT C 143 af 23.5.2000, s. 6.